Cesarhanmun/geonobi-data huggingface dataset:
地名: 咸興 (咸鏡道, 首府/府)
年: 1617.0

○丁巳八月二十九日辛酉午時, 王出御于宣政殿, 引見咸鏡監司權縉、北兵使李守一。 王曰: "北鄙之事, 可虞者非一。 兵力之單弱, 人心之恟懼, 予日夜憂慮, 卿等相議料理, 以舒予北顧之憂。" 
                (權)縉曰: "小臣昔年待罪近密, 自上已燭臣無狀矣。 不意今者當此重任, 如蚊負山, 不知所爲。 大槪前於救荒、流民刷還啓辭中, 略陳其曲折矣, 自上必已洞察。 防禦等事, 臣到彼之後, 可以料理爲之矣。 昔在十年前, 承乏爲御史, 往來本道, (而以年少書生, 未諳首末,) 粗知北邊之事, 而今之形勢, 與前不同。 今年則値此大無, 民失其業, 兵糧匱竭。 李守一以宿將, 三爲本道兵使, 軍民之情, 土地之形, 備知之矣。 其所聞見, 與他將異, 臣等下去之後, 當一心勠力, 而如臣愚劣, 恐未副倚任之責矣。" 王曰: "以廟堂僉擧, 用授是任, 卿其盡心職事。" 王謂
                (李)守一曰: "卿知北路之事云, 未知何如耶?" 守一曰: "小臣再爲兵使, 已經七年。 近因往來人問見, 則今之形勢, 與前不同。 今爲此任, 罔知所爲。 大槪六鎭, 藩胡在時, 則賊之往來, 盡情來告, 一自老酋撤去藩胡之後, 賊之出入, 了不聞知云。 穩城近處藩胡
              仁弼輩, 可信者也, 臣所熟知之。 其他藩胡等, 亦有溪壑之慾, 若以某物給與, 則彼必誠心, 進告胡情。 給與之物, 朝廷料理下送。 近來連歲大無, 民皆流散, 朝廷趁時移粟, 以救孑遺之氓, 守令、邊將, 各別擇送, 然後可以蘇一方之民命矣。 且近觀人心不淑, 必先立紀綱而後, 國家號令, 庶或可行矣。" 權縉曰:　"北路凶荒, 近古所無, 列邑還上貢稅, 全不收捧, 民生飢困, 散而之四方, 坐視而不得救, 聞來事極寒心。 北方寒苦, 土地瘠薄, 雖在豐年, 居民或衣狗皮, 或被馬韉, 食草實糠粃者滔滔。 及今流離他境之後, 無意於本土, 故流民繈屬道路, 必至於空虛而後已。 豈非大可憂者哉? 初聞今年則禾穀稍實, 本月初, 咸興以南, 大風大雨, 禾穀盡爲損傷, 甲山等處, 生計蕭然, 而玆者又値雨雹之災, 野無所收。 虜情叵測, 邊圉空疎, 哀哀赤子, 無所依賴。 前者救荒太晩, 不得全活。 嶺南、嶺東一帶移粟之策, 一日爲急, 而設使兩道監司處, 下諭丁寧, 當此多事之日, 他道救急, 恐不能着實擧行。 自朝廷擇差御史有風力幹事之人, 下送于嶺南、嶺東等處, 催促轉運于安邊, 安邊以北, 自當以馬尙舡移運, 庶救北路垂死之民。 不勝幸甚。" 王曰: "救荒御史, 令該曹差出。" 王問於縉曰: "救荒御史, 當送於本道耶?" 縉曰: "本道無一斗之粟。 慶尙、江原兩道差送, 使之督運, 臣之所達如此矣。 本道自古素無士大夫, 只有愚悍之民, 無可與議事之人。 以往事見之, 則李施愛之亂, 列邑皆叛, 及乎壬辰之變, 王子、宰臣, 縛而與賊, 人心之悖惡, 執此可知矣。 第念國家自前待北民, 與他道頓殊。 至於給與衣資優恤之典, 靡所不用其極, 則民之於國家, 安有携異之意哉? 但邊將、守令侵漁剝割, 罔有紀極, 而朝廷懸遠, 屯膏不下, 少有邊警, 則民皆倒戈, 疾視長上, 此豈惟民之罪哉? 必有所召者矣。 小堡邊將, 雖不能皆得其人, 主鎭之官, 不可不擇遣也。 如有貪殘之輩, 則臣當不待殿最, 續續請罪, 自朝廷繩之重律, 以懲其惡。 此意亦申飭銓曹, 各別擇差。" 王曰: "主鎭之官, 則非銓曹所擬, 備邊司議薦, 而何至如此耶?" 縉曰: "該曹
              司當初豈不欲精擇乎? 第人不畏法, 赴任之後, 專事肥己。 唯當十分愼擇而已。" 王曰: "主鎭守令, 未知某某等處耶?" 縉曰: "六鎭、三、甲、明川、吉州等處, 足是主鎭也。" 王曰: "卿所陳, 予當體念。 我國自前不知賊情, 只因藩胡之進告, 而未諳虛實, 彼以犬羊之賊, 豈無愚弄之意哉? 今後虜地近處伏兵, 禁雜人來往, 譏察虜情以啓。" 縉曰: "藩胡受職牒向化者, 今亦有之, 而兵使自前多有知者云, 下去則當往行營, 可以從長審處矣。 今此國家營建大役, 大小臣民, 孰不欲盡心助工? 但今番助工木, 分付于各道, 則南北兵使等, 除防斂布, 創開無前之規, 事極寒心。" 王曰: "渠等無乃見朝廷事目, 而如是爲之耶?" 縉曰: "朝廷之意, 本在於不煩民力也。 豈使渠等放軍斂布乎?" 王曰:　"卿下去之後, 一切禁斷。" 王曰: "內奴婢等, 亦是王民, 而邊將、守令侵虐滋甚云。 卿下去, 另加優恤。" 縉曰: "如有此弊, 臣隨聞請罪。" 王曰: "老酋處, 須遣解事伶俐之人, 偵探賊情可矣。" 
                (李)守一曰: "前兵使金景瑞請遣人偵探, 而朝廷不爲輕易許之矣。 申忠一前日往來虜穴, 稍知賊情, 而其後則絶未得詳探。 前頭亦得人以送, 則庶可知矣, 不得其人, 則賊情未能詳知, 而反有漏洩軍機之患矣。" 王曰: "然矣。 解事伶俐人, 各別擇送, 細知虜情, 兼察在逃逆賊可矣。" 李守一曰: "六鎭流民, 趁未刷還, 則不待外寇之至, 便作空虛之地, 使祖宗豐沛之鄕, 將不能保存。 臣不勝憂悶扼腕之至, 使之及時刷還可矣。" 王曰: "予當議處。 卿等下去本道, 各別盡心善處。" 王曰: "在逃逆賊罪人, 十分盡心購捕可矣。" 
                (李)守一曰: "自前細知此事, 當竭力譏察。" 王(曰)賜以甲冑、兵器等物曰: "卿等持去, 以爲緩急之用。"
地名: 咸興 (咸鏡道, 首府/府)
年: 1622.0

○壬戌五月十九日甲寅(咸鏡道巡撫御史馳啓: "咸興判官趙元弼, 軍器、軍糧, 尤甚虛疎, 居山察訪奉海龍, 到任之初, 馱載絡繹, 請罷黜。) 此其事在謀國者, 非不佞所宣言, 卽以應制之計策之。 索賦蒐乘, 爲我前茅, 搗賊巢以制奴命, 且明告皇上曰: ‘東方之事, 臣國任之。 更望西南各路, 約期共進, 勿使奴賊得專力於東應。’ 此慷慨大丈夫所爲, 著績旂常, 垂聲靑史, 策之上也。 簡卒繕甲, 聚師臨江, 以爲犄角牽制之擧, 亦明告皇上曰: ‘東國兵馬寡弱, 難以進擊, 必得大兵雲集, 可以言戰。’ 此猶爲量力, 而奉命惟謹, 策之中也。 若果畏奴如虎, 不敢以旗鼓相向, 或眞見夫中原
              運衰, 如各官議單云奴勝爲天數實然, 亦明告皇上曰: ‘賊强而近(道), 將寡兵單, 自顧不暇。 況獲東師, 鮮國實不能出兵, 示形速之禍, 敢直陳以候上裁。’ 此猶不失, 知難而退, 不若則避之之法, 要之不悞封疆事, 是一策也。 不然, 實不敢出兵, 而虛應之曰卽出, 實不敢多出, 而姑應之曰幾何? 首鼠於若從若拒之間, 含糊爲不明不白之文, 不可以對天下萬世者, 卽不可以對皇上, 亦不可以咨本道。 昨與議政、中樞諸臣, 議論數日, 總之計兵不論先調、後調, 務足二三萬之數, 調兵不論遠道、近道, 務見馳驅之徒, 用兵不論實進攻、虛張勢, 務立無議之言, 亦最直截而簡明矣。 守候數日, 未見更咨前來, 恐涉形迹。 右咨移敬啓以達, 惟裁決而早敎之。" 【觀此移咨, 東國君臣, 誠何顔面, 戴天履土? 至於犒資悉入內府, 健兒未赴江邊云, 則令人益赧然矣。】
地名: 咸興 (咸鏡道, 首府/府)
年: 1624.0

○己卯/咸鏡監司李昌庭馳啓曰: "臣巡到三水, 審視關防形勢, 則白頭、長白兩山, 皆在眼前。 問于父老則 ‘白頭去我境, 僅四五日程, 長白則尤近。 舊有胡人部落古未坪、韓民坪, 自戊午年盡爲奴酋所捲歸, 兩山以南, 今無所住之胡。’ 自白頭至奴穴, 僅十三日程, 以賊路觀之, 則西水羅之路, 距雲寵、惠山, 僅四五日程; 馬竹嶺之距仁遮, 亦僅六七日程; 雪雲嶺之距茄乙坡, 三四日程; 五萬嶺路之距別害, 四五日程; 如朱雪、烏蹄等部落, 則依舊居住於白頭山之北, 距我邊不遠。 如是而我境沿邊各堡, 無一可恃之處。 別害則僅十五戶, 而土兵僅二十人; 廟坡則只六戶, 而土兵僅七人; 神方仇非則只五戶, 而土兵僅六人; 魚面則只十戶, 而土兵僅十五人; 自作仇非則只四戶, 而土兵僅五人; 茄乙坡則只十戶, 而土兵僅十人; 小農則只三戶, 而土兵僅四人; 羅暖則只七戶, 而土兵僅七人; 仁遮則只四戶, 而土兵僅四人; 惠山則只十戶, 而土兵僅十人; 雲寵則只十五戶, 而土兵僅二十人; 同仁、鎭東則土兵皆七人而竝四戶, 甲山則最爲雄鎭, 卽兵使所駐節制列鎭之處, 而土兵不滿百數, 三水則比甲山, 不滿三分之一。 兩邑及各堡土兵外, 雖有公私賤、官奴婢, 勿論男女, 盡隷於守城之中, 而數甚零星。 以三、甲孤危之卒, 當賊路至近之要衝, 若有警急, 則將何以應敵乎? 平時則南關之軍, 其數不小, 而或徵戍三南以益之。 今則南關軍額日縮, 數不滿三四千, 而計除西路待變之軍然後, 添防各堡, 思之至此, 誠可寒心。 六鎭則去南關不趐千里, 其禍視三、甲稍緩矣。 若三、甲有事, 則別害之去咸興, 僅四日程, 北靑、咸興, 亦無如之何矣。 請令廟堂預講實邊之策, 以重關防之地。" 上下其啓于備局。
地名: 咸興 (咸鏡道, 首府/府)
年: 1642.0

○備局啓曰: "以韓希卨上疏, 有祭享復設之敎。 待戶曹判書出仕, 稟旨施行。 且咸興本宮別差、宮奴之行祭, 已極可駭, 而至於雜以巫祝云者, 益可寒心。 不可不痛禁, 令本道監司另加明査, 俾無褻瀆之弊。" 上從之。
地名: 咸興 (咸鏡道, 首府/府)
年: 1664.0

○上引見大臣及備局諸臣。 領議政鄭太和持咸鏡監司閔鼎重啓本, 進前白曰: "量田旣已先行於咸興, 而北方事勢, 異於南方。 卽今新結, 不務多得, 惟以均役爲務, 毋致邊民騷擾之弊。 至於雇工率丁之弊, 言之已久, 而亦難卒革。 先考事目, 汰其數外濫率者, 其戶率之人, 使之各自統領, 以爲臨急調用之地。 土奴婢, 則奴丁之可合城守者, 自有臨急入守之例, 只當申明舊制而已, 不必盡編於軍伍。 糶糴之弊, 則已因金壽恒書啓, 旣已以三分之一定式矣。 且雇工率丁, 旣與奴婢不同, 而邊民以爲法無償命, 或至打殺, 誠極可駭。 如有犯者, 治以殺人之律。 北人之棄子不擧, 尤宜痛禁。 亦依狀啓, 三歲前收養者, 許令限己身爲其奴婢, 而必令告官成文, 以爲後考之地。" 上皆從之。 又啓曰: "閔鼎重二度狀啓中所陳大小官役, 皆用民結事, 則宜依狀啓施行, 而勿令侵及軍兵。 至於城池修築及關係邊防之事, 則宜使皆用兵丁。 保人私賣之事, 則非但保人不可私賣, 雇工亦不當, 令本道嚴加禁斷。 一家之內, 二人軍役, 則亦宜蠲減一人之貢。 第每年軍額, 大邑百名、中邑五十名、小邑二十名, 旣已定限, 而至於本道, 則已因金壽恒書啓, 竝減半矣。 鎭堡土卒, 勿編軍伍事, 則鎭堡土卒, 雖編軍伍, 臨急則不可分爲兩處之用, 當減其本邑軍伍, 專屬本堡。 各堡土卒, 則道臣與兵使相議, 先看鎭堡, 關防緊歇。 而募入之類, 可減其身役, 各鎭堡軍器久遠無用之物, 亦當蕩滌。" 又啓曰: "咸興
              都連浦、洪原
              馬郞島牧馬, 移設於端川、永興、文川三場事, 則武將皆以爲不可。" 李浣曰: "臣再爲南兵使, 素聞良馬多産於此浦, 罷之不可。" 又啓曰: "金壽恒疏中, 北兵使請以文臣差送, 若連送文臣, 則不無武備踈虞之患。 此後則文武極擇交差。 北虞候亦當以可合閫帥者差送。" 又啓曰: "壽恒疏中所陳武士試才, 或賜第、或差邊將事, 令監司巡歷北邊, 時與兵使, 會同試取。 俾無濫雜之弊。 徙邊罪人, 盡送北路, 以存實邊之意, 令該曹依此施行。 節行表著者, 則令該曹分等褒勸。 內奴身貢細布, 已自該曹變通。 大臣主管北邊事, 則依此施行。" 上皆從之。 又啓曰: "京畿御史書啓中, 極陳烟戶之弊, 請變通。" 右相許積曰: "大同之法, 民或怨之、或便之, 而至於烟戶之役, 則民甚苦之矣。" 上曰: "問于本道, 隨便變通。" 又啓曰: "黃海道御史朴世堂書啓中, 以軍兵陳布爲巨弊, 欲爲蕩滌, 請限十年以前未納軍布, 査出啓聞, 以爲變通之地。" 上從之。 又啓曰: "全羅監司鄭萬和條陳民瘼, 而其第一條, 則以爲: ‘山郡之民, 不堪大同之苦, 請變通。’ 臣意則纔行之法, 不當旋罷, 而救弊之道, 只在加給價米與革罷而已。" 積曰: "大同之法, 本欲便民, 而山郡民怨至此。 故臣意, 則欲革罷, 而領相, 則欲加給價米。 觀勢變通矣。" 上曰: "然則加給可也。" 命夏曰: "大王大妃殿宮人, 頃因領相所達, 卽放送, 誠聖德事也。 但其父崔&#x26E32;, 囚禁已久, 受刑二次。 竊聞&#x26E32;女, 雖未及嫁, 而旣已受采, 故大臣隨聞陳達。 而今乃因此囚治, 則大臣之不安, 當如何。 亦豈不爲聖德之累乎?" 上曰: "當初下問時, 其父對以未嫁, 而後稱許嫁。 前後異辭, 故予欲痛治。 豈以大臣之言, 爲此擧乎。" 命夏又陳大臣不安之意, 上不答。 先是, 大王大妃選宮人。 譯官崔&#x26E32;之女, 曾已許嫁於人, 未及嫁, 而被選入宮。 領相鄭太和聞而白之, 上不悅。 卽令放出其女, 而以崔&#x26E32;爲變說, 遂命囚禁刑推。 左右相相繼陳達, 而上不聽。 嚴刑三次, 流于遠地, 群臣無敢言者。
地名: 咸興 (咸鏡道, 首府/府)
年: 1668.0

○命全減北靑、利城、端川、吉州、明川年例京上納貢物價布及州上貢物作米, 內奴婢宮奴婢各衙門奴婢私奴婢貢米布。 半減田稅米太。 半減鏡城、會寧、安邊、德源、文川、高原、永興、咸興、洪原、三水、甲山田稅米太及內奴婢、寺奴婢、宮奴婢、各衙門奴婢貢布貢米。 全減私奴婢貢米布。 以監司權大運分等被災之啓也。
地名: 咸興 (咸鏡道, 首府/府)
年: 1678.0

○憲府論: "近來雜職遷轉, 厥數甚多, 各司主簿、別提, 盡歸此窠, 士大夫之可用者, 苦乏當窠。 閔熙爲銓長時, 內職瓜滿者, 不許相換, 遞而出代, 此輩恐其限滿, 每當都政, 圖移他司, 雖至老死, 將無瓜滿之期。 自今各司主簿、別提無論前後除拜, 雖移他司, 請通計前仕。" 上從之。 諫院啓曰: "咸興本宮, 奉安(四主)
                〔四王〕
              及太祖大王位版, 而每當享祀, 內需司別坐獻爵行事。 永興本宮, 奉安太祖位版, 而內奴稱以祭監, 獻爵行事。 宗廟饗之, 禮儀旣備, 則先王祭享, 豈宜私辦於內司下輩, 而至令別坐、內奴主之乎? 請博議大臣、儒臣而處之。" 答曰: "流來已久, 不可猝罷。 已令四陵參奉行祭矣。" 先是, 禮曹判書睦來善以各陵奉審事, 往北道還, 以此事未安之意陳之, 大臣亦言其非禮, 上命參奉行之。 臺臣閱月爭執, 而終不從。

○先是, 臺諫論咸興本宮事, 上令本道, 考出某年創建之由矣。 及是, 監司李元祿馳啓以爲: "本宮旣非太祖大王龍潛舊基, 光海朝以前土民謂之神廳, 閭閻之人往往設行神祀。 至光海時, 金尙宮逐年下去, 設行巫事。 癸亥反正之後, 廢其巫事, 內奴與咸興本宮別差共議, 造成太祖大王及神懿王后位版, 奉安於其中, 別差與內奴稱以祭監而行祭。 乙巳年重創之後, 始稱本宮云。" 禮曹據此請罷, 上曰: "本道旣無可考文籍, 則愚氓之說, 亦不可取信。 且自內取考謄錄, 則曾在宣廟朝, 有永興、咸興摘奸之事, 實非光海之創建。 其來已久, 今不可撓改, 勿爲革罷。"
地名: 咸興 (咸鏡道, 首府/府)
年: 1680.0

○司諫安垕、正言安後泰啓曰: "上年次玉獄事時, 其時禁府堂上, 周遮掩護, 用奸反案之狀, 敗露於今此推覈之日。 判義禁吳始壽、同知鄭維岳, 特施竄置之罰, 則睦來善、李夏鎭, 俱是佐貳之官, 終始同參奏讞文案, 無不相議, 則比諸擔當主張者, 雖或有間, 而循私罔上之罪, 畢竟同歸, 其所負犯, 不可罷職而止。 請前判書睦來善、前牧使李夏鎭竝命遠竄。 臣等取考次玉獄事推案, 則逆堅劫奪奸騙之狀, 畢露無餘, 而至於被掠參判、副學之說, 出於纉榮等之招辭, 不翅明白。 及其再招之時, 或諉以閭巷傳播之說; 或稱以逆堅自明之言, 終不吐實。 參判、副學乃是卿宰名官, 若使無實而受衊, 則誠爲黯黮之冤; 若果有實狀, 則亦不可置而不問。 次玉及纉榮等, 請令有司, 更加嚴鞫, 期於得情。 光州牧使鄭樸性本麤悖, 濟以貪黷, 西邑盜蔘之說, 南藩販租之事, 國人之所共知, 搢紳之所唾鄙。 況且出入楨、柟之家, 結爲射帿之伴, 往來頻煩, 情義親密, 請削去仕版。 咸興判官趙挺時賦性陰邪, 行己麄鄙, 與賊堅、台瑞結爲腹心, 奔走服事, 有同奴隷, 請削去仕版。" 答曰: "不允。 睦來善、李夏鎭削奪官爵, 門外黜送。 削版事, 依啓。"
地名: 咸興 (咸鏡道, 首府/府)
年: 1692.0

○癸卯/咸興人虎碩、麒碩, 弑其父, 私奴唜男之金殺其主, 竝設鞫取服斬之, 瀦其家。
地名: 咸興 (咸鏡道, 首府/府)
年: 1722.0

○諫院申前啓, 尹憲柱之啓, 添改措語曰: "臣於前日論尹憲柱贓汚不法之罪, 已蒙允從矣, 追後聞之, 則臣之所論, 在憲柱, 猶爲薄物細故耳。 夫僭造器用, 人臣之極罪, 其在北關也, 造一臥床, 而刻龍於床之兩角, 登坐則兩龍頭一時開口, 柒以倭紅, 極其奇巧, 見之者稱之爲龍床, 而其制有踰於御床, 雖以師命之凶猾, 猶不敢爲者也。 其時監造者, 卽本營審藥, 而遞歸時輸來者, 乃本府吏金就京爲名者也。 惟此所坐, 死有餘罪, 此其難掩者一也。 淸差開市時, 使其親信軍官趙姓人, 領送六同木於會寧府, 令本府兵房, 換貿彼中物貨, 北人至謂之賈監司。 此其難掩者二也。 本營城基庫流來錢貨, 皆自各邑收合, 以爲城池改築時, 雇軍之資者也。 年年生殖, 其數至於近萬兩, 而不遺一錢, 沒數載來, 除出營還耗皮雜穀, 塡充彌縫, 此其難掩者三也。 咸興
              地瓮子、宣德兩津, 曾有海望監官, 而以其中房, 差定其任, 往來船隻, 計船徵稅, 比前倍蓰, 而或稱屬公, 全船盡奪者, 比比有之。 且作勿禁帖數千餘張, 發送軍官、色吏及衙奴, 散給於南北沿海漁父等處, 一帖之價, 勒捧乾鰈魚十五級, 幷皆船運於元山, 作錢載來, 而賣帖時軍官衙奴輩私捧之數, 殆過於帖價, 故持網入海者, 不免空手而歸。 若有無帖而捉魚者, 則拿致嚴刑, 勒徵贖木, 海民呼冤, 至今未已。 此其難掩者四也。 厥子曾前受重價, 賣一婢於會寧居人矣, 及其爲道伯也, 托以招引, 發關會寧, 捉囚買主, 還奪其婢, 此其難掩者五也。 此外曾爲湖西伯時貪黷之事, 不一而足, 有口皆言, 有耳皆聞, 而惟此北關所犯, 最爲狼藉。 況我祖宗朝以來, 軫念北路, 自別他處, 而因一憲柱之貪虐, 積失人心, 怨歸國家, 念之及此, 尤極萬萬痛惋。 請令攸司, 以此添入問目, 速爲勘處。" 又啓曰: "平市令洪叙夏、宗廟直長李龜齡、司饔直長權炳, 俱以鄕曲鄙瑣之徒, 蝨附權兇, 濫通仕籍, 人之嗤點, 久而未已。 禁府都事宋煒、翼陵參奉李顯箕, 行身處事, 隨時反覆, 變幻情態, 士皆代羞, 請竝汰去。" 吳重漢島配事及末端兩件事, 從之, 餘不從。
地名: 咸興 (咸鏡道, 首府/府)
年: 1727.0

○憲府
                【持平安相徽。】
              申前啓, 又啓言: "咸興判官任適, 請得寺奴婢, 移屬本府, 而搜括之際, 一境嗷嗷。 報恩縣監金得大, 憑藉松禁, 勒奪民人板材。 竝請罷職不敍。" 不允。
地名: 咸興 (咸鏡道, 首府/府)
年: 1728.0

○更推黃溥。 刑一次, 溥供: "慶源人南龜錫持巡營軍官傳令, 來慶興, 言于臣曰: ‘巡使道謫慶源時, 聞三峰島之說, 使渠訪問, 以爲推得之地。’ 臣問其探知與否, 則龜錫曰: ‘有一人言: 「若登頭里山烽臺, 値日晴, 則僅見其島形, 如臥牛。」云。’ 臣書報巡使曰: ‘若欲得此島, 則必得二十人, 除其一年身役, 令自願勇往, 此道漁船如馬槽, 不可越海, 必有板船, 然後可以入島。’ 巡使答以此島之漏版圖, 誠可惜, 宜速造板船。’ 臣有奴稍知造船, 自二月, 先造本板, 未及完役, 聞變亂置之。 所謂投海避亂之說, 元非臣之發於口者。 金世俊及時昌等捉來面質, 則可知虛實。 黃鏻, 臣之孽七寸叔, 李參判明彦之外四寸, 素有心病, 而率置衙中。 鏻之生死, 就拿後事不能知。" 先是, 北道安撫使啓言: "三峰島, 自古無相通之事, 溥以罪人之父, 造船入往之計, 極爲凶狡。 國有緩急, 則乘此新船, 往投海中, 以避其亂之說, 溥與座首金世俊酬酢時, 及唱奴時昌、萬昌等, 得聞甚詳。" 咸鏡監司權益寬啓言: "溥孽叔黃鏻, 以衙客, 隨溥妾行到咸興地, 公然乘夜赴水死。"
地名: 咸興 (咸鏡道, 首府/府)
年: 1768.0

○命咸興ㆍ永興兩本宮所付奴婢今年減貢。 本道三名日物膳, 限今年勿捧, 朔膳亦限今年減半。 濟州三名日方物物膳, 限今年停封, 柑橘外朔膳, 亦限今年減半, 以北路及濟州年荒也。
地名: 咸興 (咸鏡道, 首府/府)
年: 1784.0

○次對。 召見曾經北關道帥臣、十邑守令。 領議政徐命善啓言: "長坡設鎭事, 聞虛項嶺, 有不由六鎭, 直出三、甲之捷徑, 故中間防塞。 今若設鎭於長坡, 則此路之通塞, 果無足關係, 設鎭設邑, 恐難輕議。" 左議政洪樂性、行副司直徐有寧、禮曹判書鄭昌順, 請遣解事人, 躬審形便後處之。 行司直李命植、監賑使李在學, 請設鎭於虛項嶺。 行副司直李柱國、李敬懋, 請置鎭於長坡。 有司堂上徐有隣、工曹參判沈頤之, 請見置鎭, 次議建邑。 敎曰: "一番看審後決定, 付之該道帥臣, 看審狀聞。" 命善又啓言: "長津堡設邑事, 雖難遽議, 陞作僉使, 依古羣山例, 宜用邊地履歷。" 昌順、敬懋, 請依大臣議。 柱國請察地形議設邑。 在學請先作僉使窠, 從後陞邑。 敎曰: "訓將及曾經關西道帥臣、南兵使, 俱未登筵, 以今日擧條, 更爲商量, 自本司稟處。" 命善又啓言: "端川設防營事, 一嶺內外, 竝置防營爲難。 如欲更陞堂上窠, 則銷刻有嫌。 請以曾經守令, 當通訓正之人差遣。" 命植請陞爲防禦。 兵曹判書李在簡言以訓正爲準, 反有數遞之弊, 惟在銓曹之擇差, 從大臣言。 別親騎設置事, 命善以諸議參差, 請置之。 從之。 命善又啓言: "交濟穀捧留海倉事, 別詢曾經道、帥臣、守令。" 昌順、敬懋、富寧前府使李鉉重、明川前府使趙光鉉, 請捧置海倉。 有寧、會寧前府使李漢豐, 請分置平倉。 敎曰: "半置平倉, 半置海倉, 實合兩便之政。 況北關置倉, 係是新創, 各項事例, 成節目下送。 自今遵行。" 先是, 內寺奴多在六鎭, 歲收米(人)
                〔入〕
              一斛, 易布而貢。 至肅廟朝, 始罷易布, 儲置以爲救荒需, 命備局主之, 每年糶糴, 至萬餘斛。 英宗丁巳, 因廷臣言, 設交濟倉於德源之元山, 命觀察使徐宗玉經紀其事。 南運北輸, 無往不惠, 推以及於他道之民。 壬戌, 又設交濟倉於咸興
              利城, 米凡二萬四千五百七十三石, 各穀凡十六萬五千三十石。 甲戌倣南關例, 又置交濟穀於北關十州, 捧留海倉, 其後三十年, 寢而不行。 只有交濟穀名色。 是年秋, 監賑使李在學請以北關交濟穀, 竝儲海倉。 前北伯李命植, 請海倉、平倉, 分半糶糴, 上從命植議。
地名: 咸興 (咸鏡道, 首府/府)
年: 1785.0

○辛巳/次對。 陞長津柵別將, 爲長津鎭僉使。
                【節目: 一, 長津之士地、人民, 已爲劃屬僉使, 南自中嶺、黃草嶺上, 北至三水
                  雪關爲二百里, 東自赴戰嶺, 西至江界
                  雪典嶺上, 爲一百里, 以此爲長津鎭四方之界。 一, 在前別將時, 元無殿牌奉安之事, 今則依他邑鎭例, 奉安客舍。 一, 旣陞僉使則事, 面有異。 長津柵之柵字改以鎭字。 一, 境內田結續田, 爲一百七十三結六十九負七束, 法典以麻布收稅, 幷爲會錄。 一, 軍、田、糴三政, 旣屬本鎭, 使之專意主管, 則撿驗及用刑、重嶽外訟決, 一依守令例施行。 一, 本鎭各倉所在還穀, 管府各穀, 合二萬五千二百三十六石, 折米乃爲七千六百七石, 折米各穀限六千石, 永劃本鎭, 以爲糶糴之地, 而餘數一千六百石零, 移轉本府。 一, 土地, 雖屬本鎭, 而旣是續田, 元無米太稅納, 只捧續布, 取其中劃付五同, 以爲依他鎭例給料之需。 一, 四處流入之民, 不可猝地拘束, 以致騷擾渙散之弊, 軍額以步軍四哨, 姑爲磨鍊酌定, 以爲次次塡充之地。 一, 將校, 則中軍、千摠、把摠各一員、哨官四員、旗牌官十員、知彀官二員、旗皷官、軍器監官各一員、兵房軍官二員定額, 而旗手哨官、塘報哨官各一員、則旗皷、旗牌官兼差, 中軍毋論鄕武, 必以有風力、熟諳邊務者, 擇差。 一, 本鎭處於西北兩道之界, 三處嶺阨, 一路長江, 實非等閑關防, 依北關城津例, 以獨鎭防守將施行, 而沿江所在三水西六鎭, 雖不得專屬管轄, 至於時急邊情, 一依主鎭例, 登時馳報, 其餘有無事, 每朔末, 亦爲修報, 而堂上僉使則文移, 堂下僉使則單牒, 萬戶、權管, 則具書目牒呈。 一, 牙兵, 乃吏、奴作隊, 而新設之初, 猝難排置, 此一款姑待鎭屬之成樣, 更議磨鍊。 一, 旣爲邊地重鎭, 則纂族一款, 不容少緩, 而所入物力, 實難猝辦, 稍待財裕民殷, 以爲經紀之地。 一, 旣無城堞, 則城丁軍, 姑無可用之地, 而築城鑿池, 實是早晩間不可已之事。 毋論鄕武, 一倂編伍, 依三、甲爲例。 一, 本鎭軍器、各樣什物, 元數甚少, 不滿一哨軍所用, 道內他邑鎭有裕處, 自遣兵營, 商量其移劃之數爻, 報本司後許施。 一, 本鎭旣設關防, 則自別害鎭境, 至黃草嶺底, 沿江上下把守軍, 依六鎭各堡例, 一將二卒式設置把守。 自中嶺至咸興府, 則列置撥軍, 以爲公文去來, 及時傳報之地。 一, 土地人民及軍、田、糴三政, 旣屬本鎭, 則營府所定假率烽武士、中嶺假率等, 各色軍役, 一倂免給, 俾無府鎭疊役, 以爲安集奠居之地。 一, 本鎭旣陞僉使, 則不可無奴婢, 而他無變通之道。 本鎭傍近邑所在寺奴婢中, 奴婢各六口劃給。 一, 以獨鎭防守將施行, 則巡、兵營現謁時, 座次依城津例施行。 一, 習俗之抵死諱避鎭卒者, 以其有土兵之稱, 而人皆賤之之故也。 校卒依本道烽軍之改稱烽武士例, 換以防守之名, 以示稍異其號之意。】
地名: 咸興 (咸鏡道, 首府/府)
年: 1791.0

○咸鏡道觀察使李文源, 因寺奴婢詢弊之命, 狀啓言: "安邊、咸興、洪原、北靑、利城五邑奴婢, 多虛錄, 而收貢則準前比摠, 故有徵隣徵族之冤。 臣方使五邑, 査得其年壯而漏落者, 以充貢額。" 敎曰: "文王之政, 先斯四者, 四民猶是生存者。 彼奴婢之逃無去處, 而年不知爲幾十百者, 其死久矣。 督徵於白骨, 尤爲干和之大者", 遂命道伯, 收聚五邑宣頭案應免者洗草, 申明道比摠之規, 勿以邑本摠, 爲拘。

○閣臣徐榮輔復命。 上召見, 問事宜。 榮輔啓言: "咸興、永興兩本宮祭品之多寡, 排器之高下, 初無酌量一定之制, 故別差宮吏輩, 增減惟意, 隆殺隨勢, 魚肉之易辦者, 輒盛以大器, 菓品之希貴者, 或單用一箇, 或少或夥, 未有分數意義之可據, 揆以事體, 極涉未安。 及今參以禮意, 指一的定, 恐不可已矣。" 敎曰: "大抵本宮體貌, 用原廟之制, 外臣未嘗照察管檢之致, 別差輩供務之節, 草率屑越, 聞多欠敬。 今番特遣奉審之行者, 專爲是耳。 今聞爾言, 更聞其所未知者如是, 而能無如不祭之歎乎? 彼別差輩卑微之類, 何足責也, 旣聞之後, 豈可一刻任渠所爲? 自今所謂內饌名色, 各別嚴禁, 祭物中別差之私自販貿於京肆之謬例, 亦爲嚴禁。 自今當自內廚, 預爲下送物種數爻, 開錄狀聞事, 分付道臣。 祭卓見樣, 已上來, 就此卓樣造成, 鍮鑄祭器, 至於祭品, 亦不可不略加商量釐正, 待圖式書下, 依度支定例之規, 別成一冊, 該載活印, 一本藏于本宮, 一本藏于該道監營, 自京亦爲分藏于史庫及內閣、禮曹、內需司, 以此意下諭於道伯, 以爲依此遵行之地。" 又啓言: "陳設圖式, 皆出於別差輩一時臆見。 近來又因卓床之狹窄, 顚錯架疊, 事極未安。 臣意, 則祭品旣用時食褻味, 雖難一依典禮所載, 至於略爲釐正, 去其泰甚, 則恐無不可。 笏記雖有流來儀節, 亦非朝家酌定, 則圖式釐正之時, 亦爲一體照管, 有違則改之, 無差則仍舊, 務歸至當, 恐合事宜矣。" 從之。 又啓言: "祭祀之禮, 多係守僕之熟與不熟, 而本宮守僕, 則元無肄習之例, 故臨事齟齬, 不識東西。 今若使之誦讀圖式笏記, 則承事之際, 自然嫺熟。 道臣春秋奉審時, 親自受講, 考其勤慢, 以施賞罰, 令道臣, 成出節目, 以爲擧行之地爲宜。" 從之。 又啓言: "祭享擧行, 專係於守僕之能否, 而以無聊賴之資, 便作厭避之窠, 輒使渠輩中新屬者充定, 常行儀節, 每患生踈。 今若定給恒料, 俾皆樂赴, 則亦可謂矯弊之一策。 令道臣, 就北小米中, 量宜區劃, 永爲定式。 其中又有祭監、祭廳直名色。 祭監, 比守僕較重, 而祭廳直, 則又掌祭物熟設之事, 緊重亦不下於守僕。 竝爲一體定給常料爲宜。" 上曰: "祭監及守僕、祭廳直爲幾名, 而若磨鍊料米, 則當用何例乎?" 榮輔曰: "祭監一人, 守僕三名, 祭廳直一名矣。 渠輩聊賴無他策, 惟有出料一條, 而穀物區劃, 又將於北小米取用, 實涉重難, 不可不斟量磨鍊。 濬源殿令料米, 每朔六斗, 此亦近年創始。 田米雖不如造米, 宮吏(叱)
                〔與〕
              殿司, 亦有官吏之別, 似當一幷以六斗磨鍊矣。" 敎曰: "道內穀簿, 雖曰不敷, 爲所重, 豈可不爲區劃乎? 每人以六斗料磨鍊分給, 無論北小米及他條穀物, 令道伯從長拮据, 而先自今朔給料, 道內應有穀物中, 如難劃出, 本道京納內需司奴婢或本宮別差年例進上條米中, 區劃爲可乎! 竝令道伯, 指一狀聞。" 又啓言: "祭品, 以木器磁器, 互相錯用, 體樣大小, 亦無定制, 而目今欠敬, 專由於磁器一種。 臣謹按故例, 祭器名色中, 以木器用之者, 年久破傷, 則以磁代用者, 間多有之。 此已失當初分排磁木之本意, 而雖以磁器言之, 每五年, 自內司改備以送, 而磁器易傷, 輒不能耐及五年, 故其間別差之所自備充用者, 皆用北路所燔沙器, 色性未精, 用之於至敬之地, 誠有未安。 大抵鍮木磁三色之中, 易傷者莫如磁器, 則其勢不得不苟充, 而致欠敬欠潔之弊。 此一款, 恐合速卽釐正矣。" 敎曰: "爾說不但如此。 取來磁木各器奉審, 則其爲悚然, 莫甚於此。 早知如此, 則豈至今因循乎? 至於儀節間事, 雖不敢輕議更張, 莫重祭器, 不容一時仍舊。 且器皿各品, 磁木相混於鍮鑄, 揆以事面, 尤有萬萬苟簡者。 自今, 一倂以鍮鑄之品純用, 而當趁來四月大享造送, 先以此意, 令道伯知悉。" 又啓言: "祭祀之致敬, 專在於執事者。 薦祼、興俯、拜跪周旋之中節, 不與中節耳。 本宮行祀之時, 其所擧行, 惟有一別差與無識守僕數三人而已。 今使祭品祭器, 克致其蠲潔, 圖式笏記, 皆合於禮部, 特朝廷一轉移事, 無甚爲難, 而若夫將事肅敬, 不失其儀, 則是在於宮差宮屬, 而非造次之間, 敎之使熟。 道臣之意以爲, 朔望祭, 使別差擧行, 大享與節祭, 道臣、地方官輪回進參。 如有故, 則附近邑守令中差定爲好云, 而臣又謹按肅廟丙子神德王后追祔時, 故判書李光夏, 以其時道臣, 實爲兩本宮之獻官, 而諸執事, 亦以道內守令分差, 此卽外臣將事之已例也。 今此道臣所言, 恐亦有理。 若得依此變通, 則恐合事宜。 事係更張, 不敢質言, 請下詢禮堂處之。" 敎曰: "道臣及地方官之輪回將事, 固好, 事係莫重, 儀節更(合)
                〔令〕
              商量。 至於大臣或禮堂, 年例奉審行下去之時, 如値朔望祭享及大小別享, 則爲獻官將事之意, 定式, 令禮曹, 載之見用禮書謄錄。 仍令道伯及本宮, 別差各載謄錄, 依此遵行。 今番則祭器造成, 享圖修潤, 事體自別, 豈可只令別差將事乎? 香則以前此下送奉安者用之, 而待祭器奉詣, 道伯祗受, 躬詣奉安于本宮, 來四月大享日, 道伯爲獻官事, 下諭。"
地名: 咸興 (咸鏡道, 首府/府)
年: 1798.0

○咸鏡道觀察使李集斗, 以厚州鎭設置節目, 啓。 
                【一, 鎭治在祥覇
                  東坪十八峯下, 東至三水府界衝天嶺四十里, 西至廢四郡界立巖十里, 南至三水府界紫芝嶺三十里, 西南至三水府界厚州鎭一百七十里, 北至鴨綠江三里。 四境內元戶八百六十有二, 人口男丁一千八百六十八, 女一千三百四十七。 一, 倉庾參互民戶酌量道里, 都倉及東社、南社、金甲巨里等四倉已爲營建。 一, 官制旣以獨鎭兼防守將爲定, 長津府且是防守將, 不無左右之別, 當以南關右防守將施行。 一, 獨鎭軍制依茂山新設時例, 以步軍二哨定額。 四處流入之民, 難於一時充役, 限明年次次塡充, 隨其前頭募入多少, 漸次增額。 一, 將校則中軍一員、把摠二員、知彀官一員、旗皷官二員、旗牌官十員、軍器監官一員、兵房軍官二員定額差定, 旗手哨官一員、搪報哨官一員, 擇牌官中兼差, 中軍及兵房軍官, 毋論鄕武, 必以有風力熟諳軍務者, 各別擇差, 把摠及知彀官、旗皷官, 武列數少, 亦令互差。 一, 防守軍依長津例, 以五百名定額。 一, 本鎭設置禁盜廳, 校卒量宜差定。 一, 牙兵乃吏奴作隊, 而新設之初, 吏奴無幾, 姑待鎭屬之漸多, 更議磨鍊。 一, 五家軍作統點考, 依三、甲例施行。 一, 各倉庫監官, 以曾經前居官鄕所者擇差, 人吏羅卒隨願募得, 量宜差定, 奴婢依長津設鎭時例, 以南闕寺奴婢各六口劃給。 一, 烽臺在昔甲寅設堡時, 起於祥覇坪東十八峯, 傳準於麒獜山, 自麒麟山傳準於舊乫坡知矣。 廢鎭時厚州所在二烽及舊乫坡知江邊二烽竝撤罷, 更於長津江邊自魚面至舊坡設置四所。 本鎭今旣復設, 則烽遂亦當依舊復設。 第念長津設邑之後, 自厚州由別害、長津而抵咸興之間, 歷三水、甲山而抵北靑之道里各爲六百餘里, 遠近雖不懸殊, 由北靑則嶺峙交錯, 往來艱險, 而咸興則山勢頗低, 行路稍易。 脫有事變於厚州, 其爲賊路決不在彼而必在於此。 今於設烽報警之道, 亦當十分商確。 蓋甲寅舊例, 由於長津之未設, 故自麒麟山傳準於舊乫坡, 由三、甲轉達于南兵營也。 到今旣有長津之直路, 則恐難一遵舊例。 此則今姑依舊長津設烽之後, 詳探彼此山川道路之形便, 以定萬全設施之策。 一, 烽軍每所三十名, 分作六番, 五日相替, 依道內各邑例, 以烽武士稱之。 監考則每所二人, 以勤幹品官差定, 以爲分番相遞, 晝夜檢擧之地, 亦依各邑例, 以烽把摠稱之。 又別定烽別將一員, 使之都次知擧行, 而待峰臺設置磨鍊。 一, 把守則昨年四月, 自兵營各鎭留防把守之規啓聞革罷, 而移屬於本鎭。 自麻田至朴鎭仇非沿江五十里, 設置六所, 每所以一將二卒磨鍊, 依留防把守例, 五月初一日設防, 九月初一日罷防。 此旣設鎭後新變通, 則依此施行。 一, 把守軍自昨年以各該里所居五軍輪回把守。 而六處中二處, 卽無人空閑之地。 故以峽裏五軍立把, 峽裏民之當農, 遠戍爲弊不些。 軍制今旣磨鍊, 而哨軍之入把, 亦有北關各邑之已例, 有閭閻四處, 則依前以該里五軍立把, 無閭閻二處, 則以哨官磨鍊。 在前各鎭入防時, 松田、麻田兩把守, 則爲慮將卒裹糧往來之弊, 自南兵營軍餉會外, 折米十三石六斗七升自備給料。 今此五邑立把四處, 則旣是閭閻把守, 不必給料。 至於哨官立把二處, 無人之地, 不可不齎糧。 以松、麻兩把守料米移給。 一, 盜直嶺扼諸處, 以附近居民, 輪回守直。 一, 撥站自官鎭門至舊乫坡知爲九十里, 而官鎭門及麻田里各置步撥一站, 每站以一將三卒磨鍊。 撥軍依各邑例, 民戶中除應頉各戶, 一竝屬之, 撥案以爲輪回立撥之地。 一, 城池則稍待財裕民殷, 以爲經紀之地, 城丁軍亦待築城時, 依三、甲例, 毋論鄕武一竝編伍。 一, 軍器當以道內有裕邑鎭軍器區劃, 而本鎭旣是廢地新設, 故初無在前所儲。 二哨軍所用各樣器械數爻磨鍊移劃。 假率軍官一百名定額, 限三年漸次充額, 而每名除番錢一兩, 以米代捧, 以爲軍器隨毁隨補之地。 一, 時起田畓, 今年已爲尺量, 正田二百二十五結二十三負五束, 續田一百十結八十六負, 摠爲三百三十六結九負五束。 正田依丙辰十二月啓下定式, 只蠲勸耕三年稅, 起墾之未滿三年限者, 準起蠲稅, 已滿限者, 自今年出賦捧稅。 續田則一依法典, 隨起收稅, 嚴禁白徵之弊。 一, 量案本鎭開拓屬耳, 今年尺量不過如干先闢之田, 諸坪尙多未起處。 則此後逐年起耕之田, 不可與他各邑之間間加耕一例施行。 自明年加耕田, 隨起隨量, 作爲加耕案, 而正續及起耕年條, 區別懸錄, 待限滿次次出稅, 待諸坪盡闢後, 通同改量。 一, 本鎭旣已專管土地, 則凡百事務, 無異邑治。 諸般公費, 及僉使之月廩, 將官之支放, 吏奴烽臺之給復, 不可不磨鍊。 給復則人吏十五結, 官奴十結, 每烽臺各五結劃給, 而烽(臺待)
                    〔臺侍〕
                  其設施擧行。 應役實結正田每結粟二石, 續田每結粟一石收捧, 而折米一百二十石則以僉使月廩條劃給, 以爲一年排用之地, 折米四十九石九斗, 則以將官支放條劃給, 其餘粟及來頭加耕田結役, 則依大同例, 以爲諸般公費需用之資。 一, 稅米太依法典會錄。 一, 軍田籍三政, 旣屬本鎭, 使之專意主管, 則獄訟等事, 一依守令例擧行。 一, 本鎭旣兼防守將, 則各鎭管轄及文報體例, 當依長津府例施行。 沿江所居三水東五鎭, 雖不得專屬管轄, 至於時急邊情, 一依主鎭例, 登時馳報, 而江邊有無事, 每朔末修報僉使, 則單牒呈萬戶權管具書目牒呈。 一, 以獨鎭防守將施行, 則巡兵營現謁時座次, 依城津僉使例施行。 一, 本鎭旣是邊門重鎭, 不可一時曠官。 若非巡兵營軍務面議事發關, 則雖未延命不得擅離來往。 一, 貧民衣資及戶籍鹽, 依三、甲例, 明年爲始分排以給, 烽軍襦衣, 待烽燧設始磨鍊。 一, 創設之地, 不得不募集流民, 以爲編伍。 而本鎭來接之民, 無論前來與新來, 原籍官身役隨卽頉給, 使之安意奠居之地。 至於各鎭堡土卒之流入居生者, 不可一用是例。 蓋各鎭堡卒元額, 本自零星, 多不過百餘名, 少或數十名。 以此零瑣之額數, 謂以流入居生, 竝爲編伍, 則各該鎭堡異於各邑, 無以充定, 其勢必至於無卒空虛而後已。 此則永屬各該鎭堡先定之役, 而勿爲混歸於編伍之中, 俾免新接疊役之弊。 一, 習俗之抵死謀避鎭卒者, 以其有土卒之稱, 而人皆賤之之故也。 校卒依本道烽軍之改稱烽武士之例, 換以防守, 以示稍異其稱號之意。】
              左議政李秉模啓曰: "臣與曾經道臣及諸堂看詳, 則節目頗該。 請依此施行。 三水穀五百石移劃, 非所難施, 而厚州以四塞之地, 不出多年, 必患穀多。 今姑置之, 更觀來頭民情, 如果不可不加劃, 則使之報本司, 稟旨許劃。" 從之。
地名: 咸興 (咸鏡道, 首府/府)
年: 1801.0

○乙巳/敎曰: "先朝以內奴婢、寺奴婢, 嘗欲革罷, 予當繼述, 自今一倂革罷。 其給代, 令壯營擧行。" 仍令文任, 代撰綸音曉諭。 仍命承旨, 取內司、各宮房、各司奴婢案, 燒火于敦化門外, 以奏。
                【內需司各道奴婢永興、咸興兩本宮屬奴婢及毓祥宮、宣禧宮、明禮宮、壽進宮、於義宮、龍洞宮、寧嬪房各道奴婢, 合三萬六千九百七十四口, 案冊一百六十卷。 宗廟署、社稷署、景慕宮、耆老所、宗親府、議政府、儀賓府、敦寧府、忠勳府、尙衣院、吏曹、戶曹、禮曹、刑曹、義禁府、都摠府、左ㆍ右巡廳、壯勇營、內侍府、掌隷院、司諫院、成均館、弘文館、藝文館、宗簙寺、內贍寺、司饔院、侍講院、翊衛司、司圃署、中學、東學、南學、西學各道奴婢合二萬九千九十三口, 案冊一千二百九卷。】
              。

○咸鏡道暗行御史閔耆顯, 別單啓言: "咸興、永興兩本宮奴婢革罷之後, 宜有給代之典, 廟堂覆啓置之。" 敎曰: "兩本宮奴婢給代, 自京司有難擧行。 進上鹿茸, 酌量減數, 以充其代。"

○己酉/次對。 大王大妃敎曰: "咸興、永興兩本宮祭需, 前則以北道奴婢貢爲之矣。 奴婢貢罷後, 姑未給代, 其在重祀典之道, 極爲未安矣。" 領議政沈煥之曰: "前北伯狀請, 以本道儲留大同米, 會減給代矣。" 左議政李時秀曰: "前北伯狀啓所請, 非獨爲祭享物種, 兩本宮修改等節, 下屬輩沾漑雜費, 皆請大同中會減。 祭享有所重, 固當以大同劃給, 而餘外雜費, 不可以議到經費, 故廟堂方欲區別草記矣。" 大王大妃敎曰: "從便善爲之, 可也。"
地名: 咸興 (咸鏡道, 首府/府)
年: 1814.0

○禮曹, 以各式年京外忠、孝、烈狀報政府, 分等抄啓。 忠臣旌閭秩。
                【京居故學生李興植, 辛未西賊時, 從其兄祜植, 郭山任所及賊突入奮罵遇害。】
              孝子旌閭秩。
                【京居故府使沈養之, 故庶尹丁志德, 故良人池道榮, 故副正申韺, 故都正黃運祚, 贈敎官李復運, 故學生韓光益, 故童蒙愼根秀, 水原府故正言崔道文, 故進士崔受復, 積城庶人李厚孫, 鎭岑故士人柳東爀, 全州故士人趙大壽, 延安故官奴李昌梅, 安邊故學生柳仁淸, 咸興故學生朱欽烈。】
              孝婦旌閭秩。
                【豐川閑良朴震杓母崔姓, 原州故業儒李童錫妻金氏。】
              烈女旌閭秩。
                【京居故士人申錫殷妻愼氏, 故士人沈宅模妻李氏, 故將仕郞朴敬植妻郭氏, 故學生李明誠妻韓氏, 故學生趙旭永妻洪氏, 故出身徐命俊妻金姓, 故學生李羲龜妻兪氏, 故學生南秉憲妻徐氏, 故通德郞鄭昇燠妻李氏, 士人愼師一妻元氏, 故學生許晩妻李氏, 士人權仁壽妻李氏, 故學生尹佐烈妻李氏, 開城府故士人林景立妻朴氏, 故副司果劉順龍妻張氏, 水原府故下吏羅繼述妻朴姓, 故旗牌官朴奎淵妻兪姓, 始興故學生柳最寅妻金氏, 永平故學生金學禮妻成氏, 陽川故士人權攸妻丁氏, 公州贈參判崔相奎妻文氏, 淸安故士人洪在範妻金氏, 天安故良人白東齊妻崔姓, 臨陂故士人趙益淳妻金氏, 金堤故士人李晩得妻朴氏, 光州故閑良吳次培妻白姓, 法聖故閑良宋允之妻朴姓, 古阜故士人李始采妻柳氏, 大丘故士人李咸厚妻尹氏, 永川故良人朴千億妻崔姓, 聞慶故士人鄭渭妻申氏, 英陽故士人李壽延妻李氏, 居昌故士人卞東賢妻李氏, 靈山故學生裵允徽妻權氏, 昌原故業儒朴擎天妻裵氏, 慶州故士人崔宗白妻鄭氏, 楊口故學生鄭橒厦妻朴氏, 洪川故士人閔建洙妾李姓, 安峽故學生李㫼妻李氏, 春川故士人崔瑞妻李氏, 海州故士人李尙祖妻梁氏, 黃州故士人安得濟妻金氏, 瑞興故閑良嚴東延妻吳姓, 義州故士人白允希妻趙氏, 成川故學生金大白妻金氏, 故學生洪尙一妻朴氏, 順川故學生李昌國妻金氏, 嘉山故學生金仁識妻吳氏, 安北兵營吏金錫履妻金氏, 厚州鄕人元光華妻姜氏, 鏡城故學生玄啇枻妻鄭氏。】
              孝女旌閭秩。
                【大丘故士人李咸厚兩女兒。】
              忠臣贈職秩。
                【居昌故監務李智活, 端宗遜位, 棄官自靖者也。 溫陽故士人姜玳, 戊申逆變, 倡義討賊者也。 晋州故義兵將許國柱, 倭變倡義入守晋陽者也。 慶州故奉事白
                  以昭, 倭變倡義丁酉戰亡者也。 慶山故參議張夢紀, 倭變倡義殉節於唐橋之戰者也。】
              孝子贈職秩。
                【京居故通德郞金義集, 故學生尹恒東、李羲龜、南鏽, 水原府故士人金星烈, 開城府故士人韓道奕、禹得龍, 富平故衛率南淵, 洪陽故進士李彪, 藍浦故通德郞李基商, 報恩故僉知黃遇河, 故士人宋保相, 沃川故士人鄭利濟, 鎭岑故士人李乘, 牙山故士人朴履和, 長興故士人趙碩泰, 全州故郡守李汝忠, 興陽故士人秦聖夏, 羅州故士人羅尙紀, 彦陽故進士徐錫麟, 金山故士人曺世龍, 安義故學生愼守沉、知禮故學生李衒績, 晋州故學生鄭鉉毅, 安東故生員申光集, 平海故士人黃命圭, 洪川故士人閔光魯、閔百珍, 春川故學生韓德祚, 海州故士人金百源, 長淵故士人白鴻儀。】
地名: 咸興 (咸鏡道, 首府/府)
年: 1822.0

○禮曹以各式年京外忠、孝、烈、狀報政府, 分等抄啓。 忠臣旌閭秩。
                【京居贈參議李士珪, 丁丑虜亂扈從沁都, 殉節者也。】
              孝子旌閭秩。
                【京居故通德郞兪彦淳, 故郡守鄭維, 故士人李堂九, 故折衝宋奎輝, 開城府故士人秦景舜、梁濟均, 忠原故童蒙洪此奇, 永同故士人金良榘, 藍浦故通德郞李基周, 全州故郡守李汝忠, 扶安故士人金履孝, 迎日故士人金仁學, 三陟故學生洪啓夏, 平壤故參奉金宗澤, 咸興故學生李益孫, 富寧武人鄭彭重, 安邊故士人金彦濟。】
              孝女旌閭秩。
                【京居故學生李維妻金氏, 楚山故士人尹基顯妻金氏。】
              孝婦旌閭秩。
                【溫陽故士人李培夏妻南氏, 江界無役宋泰文妻申姓。】
              烈女旌閭秩。
                【京居故學生尹致準妻林氏, 故學生黃奎鈾妻許氏, 故進士權賚妻李氏, 故僉正李秉淳妻金氏, 故學生朴齊衡妻李氏, 故折衝皮尙一妻尹氏, 故學生林日淳妻尹氏, 故學生趙漢錫妻權氏, 贈參議李士珪妻李氏, 故將仕郞安國均妻李氏, 故折衝金順孫妻金氏, 故吏姜寬得妻方姓, 開城府故士人金履瑞妻梁氏, 故士人玄錫祺妻金氏, 廣州府故學生金致彦妻趙氏, 江華府故劉義泰妻河氏, 木川故通德郞金義淵妻李氏, 淸州故士人李集璜妻李氏, 靑陽故良人李重馥妻金姓, 稷山故良人李士玉妻白姓, 全州故士人宋規煥妻安氏, 玉果故良人金夢愛妻金姓, 錦山故士人朴希默妻金氏, 光州故士人崔弘淳妻申氏, 淸道故士人李宅俊妻郭氏, 蔚山故學生許塾妻李氏, 山淸故士人閔百祿妻盧氏, 河東故士人崔浩妻金氏, 其女兄故士人金尙讃妻金氏, 寧海良人金文在妻私婢一烈, 襄陽故士人鄭用觀妻申氏, 三陟故良人崔明倫妻朴姓, 原州故通德郞朴東肇妻李氏, 洪川故士人許殷洙妻李氏, 長淵故士人金在重妻李氏, 載寧幼學康彛根妻李氏, 平壤故士人張禮維妻李氏, 館軍朴允建妻朱姓, 殷山故士人李再倜妻金氏, 成川故良人李廷沃妻趙姓, 德源故武人南允福妻李氏, 咸興故士人朴尙駱妻金氏。】
              孝子贈職秩。
                【京居故進士金善民, 任㠎。 故通德郞申晧, 開城府故士人金彦璋, 公州故士人閔鎭運, 木川故通德郞金義淵, 〈天〉安故同知李大亨, 淸州故通德郞李尙復, 扶餘故士人黃載謙, 全州故別將金養直, 故士人金亨福, 光州故士人金光儁, 其弟故士人光源, 永川故士人李時復, 淸道故士人李宅俊, 寧越故學生嚴健中, 橫城故幼學申昅, 其弟故同知
                    
                  , 谷山故士人韓錫龜。】
地名: 咸興 (咸鏡道, 首府/府)
年: 1832.0

○禮曹, 以各式年京外忠、孝、烈狀報政府分等抄啓。 孝子旌閭秩。
                【京居故奉事金載健, 故學生尹滋榮, 水原府故嘉崔一晃, 開城府故進士全聖賓, 故武及第文基永, 故士人文尙穆、李瀁春, 公州故府使閔鎭綱, 鴻山故士人康世郁, 燕歧故士人柳始采, 谷城故士人安孝天, 咸平故士人安鳳胤, 全州故士人崔性全, 善山故嘉善姜允河, 安東故進士金正根, 三嘉故士人金時卿, 橫城故士人徐繼聖, 兔山故學生朴泰謙, 白川贈參議李益采, 平山故學生徐景裕, 平壤故士人金得南, 其弟得昌, 咸興故學生朴尙裕, 故五衛將李光福, 慶興閑良鄭陞九, 安邊故士人崔鎭弘。】
              孝女旌閭秩。
                【南平故士人吳柱學女十二歲兒。】
              孝婦旌閭秩
                【京居故校理李允謙妻趙氏, 春川故士人林壽崗妻金氏, 海州故士人吳載顯妻李氏。】
              烈女旌閭秩
                【京居故通德郞許澍妻柳氏, 故及第申弼朝妻李氏, 故士人李寅衡妻林氏, 故學生柳昶妻李氏, 故學生蔡東秀妻權氏, 故輔德李敬參妻申氏, 故學生金履休妻李氏, 故進士李鍾九妻南氏, 水原府故士人宋洛秀妻鄭氏, 江華府故劉聖弼妻李氏, 開城府故士人林挺㠎妻林氏, 故學生高命巖妻金氏, 故士人張漸秀妻李氏, 牙兵崔重玉妻裵姓, 高陽故士人兪益煥妻李氏, 故士人鄭遂觀妻李氏, 龍仁良人崔在寬妻金姓, 金浦故學生梁鍾五妻安氏, 始興故學生張錫泰妻李氏, 永平故士人金義孝妻李氏, 南陽故士人尹惟懋妻洪氏, 安山故士人李昹永妻柳氏, 長湍故士人朴壽泓妻黃氏, 竹山故士人崔學周妻權氏, 公州故士人李晶遠妻吳氏, 故生員韓得衍妻朴氏, 西原故士人宋一琦妻鄭氏, 洪州故士人李鵬浩妻金氏, 槐山故士人李獻圭妻朴氏, 牙山故學生金昌漢妻姜氏, 光州故士人朴性立妻李氏, 古阜故士人金允文妻李氏, 故士人李文邦妻盧氏, 故士人金瓚榮妻宋氏, 同福故貢生吳時炫妻金姓, 扶安故士人金豐夏妻朴氏, 泰仁故士人金道益妻權氏, 高山故士人鞠致權妻任氏, 南平故士人吳柱學妻金氏, 羅州故士人鄭榮裕妻廉氏, 綾州故士人裵舜祐妻吳氏, 安義故士人林翰臣妻朴氏, 咸陽贈參判權壽龍妻姜氏, 慶州故士人金聲極妻孫氏, 晋州故士人曺玧妻李氏, 大丘故鄕吏李恒彦妻洪姓, 故士人鄭匡一妻宋氏, 善山故業儒朴元澤妻朴姓, 三嘉故士人金時卿妻鄭氏, 禮安故士人李晩徽妻李氏, 安東故鄕吏金昌裕妻徐姓, 狼川故閑良張豐薰妻朴姓, 平海故幼學南泰陽妻車氏, 洪川故士人朴潤亨妻朴氏, 故學生李根鳳妻宋氏, 橫城故士人徐繼聖妻盧氏, 贈參議徐禮元未筓女, 故士人鄭俊濟妻金氏, 原州故士人崔允濟妻李氏, 黃岡故士人洪泰奎妻趙氏, 故士人趙錫瑨妻安氏, 谷山故士人金璘錫妻孫氏, 海州故士人申在一妻金氏, 故士人李時龍妻鄭氏, 故士人全時潤妻金氏, 江界故良人李泰龍妻朴姓, 義州故士人李大洽妻韓氏, 故士人獨孤籌妻崔氏, 泰川故士人金圭佰妻白氏, 价川故士人金利徵妻金氏, 平壤故士人朴道常妻李氏, 成川故士人李黯錫妻張氏, 德源故士人康履琥妻鄭氏, 北靑故學生鄭泰邦妻安氏, 穩城故良人金景佐妻張姓, 安邊閑良申益愼妻李姓, 故士人崔鎭弘妻鄭氏, 咸陽故士人朴昌建妻金氏, 厚州故士人許任妻崔氏, 洪原故士人金允恒妻姜氏。】
              節婦旌閭秩
                【益山故士人蘇全妻閔氏, 慈山
                  朴氏女。】
              忠婢旌閭秩
                【三陟私婢昌分。】
              忠臣贈職秩。
                【蔚山故通政李應春, 其子故訓鍊正承金, 倭變時父子倡義, 應春戰死於開雲浦, 承金多効功績者也。 三嘉故副正金蘭孫, 倭變時倡義戰死於鳳城山下。 梁山故學生鄭好仁
                  倭變時, 入聖廟抱五聖位板而出, 因被俘, 在獄九年終不屈老也。】
              孝子贈職秩
                【京居故僉知崔尙裕, 開城府故士人韓泰鎭、洪禹績、全氣大、韓敬儀, 陽城故學生徐命埰, 麻田故進士鄭贇, 陽智故學生高履明, 加平故學生朴廵, 龍仁故學生吳命喆, 驪州故參奉具圭錫, 長湍故士人李德潤, 安城故士人兪漢佑, 溫陽故士人金命性, 文義故士人金秋鎭, 燕跂故士人柳始明, 天安故士人李弼亨, 韓山故通德郞閔鈺, 其子故士人深, 木川故士人柳疇錫, 靈光故士人辛錫, 南原故學生李文冑, 古阜故士人金道器, 萬頃故士人任命恒, 故進士南宮&#x255AD;, 金堤故士人趙裕德, 長城故士人邊相賢, 全州故部將李馨遠, 故士人金運德, 安東故士人金始器, 故將仕郞申晫, 安義故士人林翰臣, 河陽故士人裵爾仁, 晋州故士人曺命勲, 尙州故學生成泰柱, 金山故處士李議峻, 春川故士人林壽崗, 原州故學生李漢傑, 海州故士人朴瑞東, 金川故士人沈景之, 長淵故學生姜翊周。】
地名: 永興 (咸鏡道, 大都護府)
年: 1392.0

○孫興宗、黃居正、金輅等還朝。 慶尙道流人李種學、崔乙義, 全羅道流人禹洪壽、李崇仁、金震陽、禹洪命, 楊廣道流人李擴, 江原道流人禹洪得等八人死。 上聞之, 怒曰: "杖一百已下者皆死, 何故也?" 崇仁, 星州人, 字子安, 號陶隱, 星山君
              元具之子。 前朝至正庚子年十四, 中成均試, 壬寅, 中禮闈試丙科第二人, 拜藝文修撰, 累遷至典理佐郞。 洪武辛亥, 朝廷命遣貢士, 文忠公
              李仁復、文靖公
              李穡掌鄕試, 擢崇仁爲第一。 恭愍惜之不遣, 尋授成均直講、藝文應敎, 以至典理摠郞。 時金承得構朴尙衷等于池奫, 俱貶于外。 崇仁亦貶大丘縣, 戊午, 以成均司成召還。 辛酉, 喪母。 壬戌, 起復, 左右衛上護軍, 掌成均試。 以父在且踰期年不辭, 然人以此短之。 遷至典理判書, 陞密直提學。 丙寅, 以賀正使如京, 戊辰春, 被崔瑩門客鄭承可之讒, 貶通州。 夏, 瑩敗召還, 復知密直司事。 冬, 左侍中李穡朝京, 以崇仁爲副行。 己巳秋, 有人自日本來, 自稱永興君。 崇仁以姻親, 嘗識其爲人甚悉, 乃辨其僞, 見貶星州。 庚午夏, 以尹彛、李初之獄, 逮繫淸州, 以水災宥歸忠州。 壬申春, 復知密直, 夏, 貶順天。 至是, 居正至羅州, 杖其脊, 遂卒于南平, 年四十六。 子四人: 次點、次若、次騫、次參。 崇仁聰明絶人, 讀書輒成誦, 年未冠, 詩文已爲時輩所推。 博極群書, 尤精於性理之學, 自直講至判書, 皆兼製敎。 李穡病後, 事大文字, 全出其手。 高皇帝稱之曰: "表辭精切。" 李穡嘗曰: "吾東方文章, 前輩無如子安者。" 今我殿下命文忠公
              權近, 序其遺藁, 印行于世。 初與鄭道傳爲友, 從遊最久。 道傳後附趙浚, 知浚惡崇仁, 反陰毁之, 以致於死。 種學字仲文, 韓山伯
              穡之次子, 天性英豪。 恭愍甲寅年十四, 中成均試, 僞朝丙辰, 中同進士, 遂拜長興庫使, 積官至密直司知申事。 戊辰, 掌成均試, 陞僉書密直司事。 己巳, 同知貢擧。 時李穡當國, 種學連歲掌試, 人頗譏之。 恭讓君立, 李穡見劾, 種學亦貶。 庚午, 尹彛、李初之獄作, 父子俱在淸州逮中, 以水災, 俱得蒙宥。 壬申, 又貶咸昌。 至是, 興宗至雞林, 欲行脊杖, 門生金汝知方爲判官, 陰戒吏不得行法外刑, 因是僅活。 移置長沙縣, 興宗遣人, 追至茂村驛, 乘夜縊之, 年三十二。 子六人: 叔野、叔畦、叔當、叔畝、叔福、叔畤。 洪壽, 丹陽伯
              玄寶長子。 僞朝丁巳, 中同進士, 拜郞將兼成均博士, 累遷至知申事, 陞大司憲。 己巳, 拜僉書密直司事, 壬申夏, 貶順天, 亦因居正杖脊而死, 年三十九。 子四人: 成範、承範、興範、希範。 初玄寶族人金戩者嘗爲僧, 潛奸其奴樹伊之妻, 生一女。 戩之族人, 皆謂樹伊之女, 獨戩謂爲己女, 密加愛護。 戩後爲俗, 逐樹伊而奪之爲妻, 以其女嫁士人禹延, 盡給奴婢田宅。 延生一女, 適貢生鄭云敬。 云敬積官至刑部尙書, 生三子, 長卽道傳。 方其始仕, 玄寶子弟皆輕侮之, 每遷除臺省, 不署告身。 道傳意玄寶子弟使然, 嘗憤怨。 及恭讓君立, 以洪壽子成範爲駙馬。 道傳懼成範等, 乘勢發其原, 凡可以陷玄寶一門者, 靡不圖之。 及開國之際, 構殺成範, 遂構玄寶父子, 欲寘於死。 又緣趙浚與李穡、李崇仁有隙, 仍構穡及種學、崇仁等, 欲以爲援例。 及製卽位敎書, 條例便民事目, 繼論玄寶等十餘人罪, 寘諸極刑。 上使都承旨安景恭讀之, 驚駭曰: "旣云布寬大之恩, 何若是歟! 宜皆勿論。" 道傳等請減等決罪, 上曰: "禹玄寶、李穡、偰長壽雖減等, 亦不可。" 乃請其餘決杖有差, 上意決杖者不至於死, 勉從之。 道傳與南誾等陰謂居正等曰: "杖一百者, 不宜得生。" 居正等杖殺洪壽兄弟三人, 崇仁等五人皆及於死。 居正等還, 以因杖病死聞。 道傳欺罔上聰, 以報私憾, 上初不知, 及聞其死, 大加傷嘆。 我殿下辛卯之秋, 追理居正、興宗等罔上擅殺之罪, 以雪其冤。
地名: 永興 (咸鏡道, 大都護府)
年: 1395.0

○永興府人前軍器監朴彦病, 以六月十一日亥時死, 其妻前夫之子金原卿, 以翌日辰時葬。 越四日, 前郞將金用鈞, 道過墓前, 有呼奴聲, 歸告其家, 其奴來發視之, 已還死矣。